**Kietrz Cup og Raciborz Cup i Polen 3.-4. september 2016.**

Nye world cup stevner, og denne gangen sør i Polen. Nesten helt på grensa til Tsjekkia. Vegar var med på disse stevnene i fjor. Men i år ble jeg alene. Tidlig morgenfly ned til Krakow, og leiebil derifra sørvestover til byen Raciborz. Kjørte så ned til stevneplassen litt lenger sør for å trimme. Startlinja var flyttet noen km vestover i forhold til i fjor pga at fjorårets felt var lagt ut til maisåker. Trimmet sammen med Ukraineren Gorban. Han hadde noen nye 6 panelvinger med en spesiell profil Veldig tynn, og med en klar nedsving i bakkant. Nesten som en liten flaps. Skal være en profil som Italieneren Kusterle har brukt tidligere.

Konkurransedagen på lørdag kom med fint vær og lite vind i fra morgenen av. Den økte til 3-4 sm utover dagen. Men var iden retningen som feltet var lengst. Kom på startpol med kjentfolk ifra Polen. Alle vil selvfølgelig starte først, men vi ble enige om startrekkefølgen. 1. runde på 240 sek gikk greit i nøytral luft. De neste rundene gikk også bra, helt til 5. og siste runde. Da ble det en dropp, og ingen flyoff. 14 mann var klare for 6 min flyoff. 4 mann greide 6 min, og var klare for 8 min. Den ble vunnet av EM vinneren ifra 2014 Jan Cihak ifra Tsjekkia. Moro for danskene med seier i F1A. Steffen Jensen hadde flotte starter med sin carbon modell i flyoffen. Mange dansker som satser i F1A nå. Da var det og reise tilbake til Raciborz og gjøre seg klar til nye muligheter på søndag.

Raciborz Cup på søndag. Fortsatt fint vær, men vindretningen hadde dreid mer ifra sør og var mer skummel i dag. Retningen var imot et belte av trær, som lå i forkant av en gedigen maisåker. Første runde på 4 min gikk greit i dag også. Vinden økte sakte på, og modellene landet nærmere og nærmere skogbeltet. Maxtiden i 4.runde ble satt ned til 120 sek, men allikevel landet mange modeller inne i maisåkeren bak tærne. Min modell lå også 100 meter inne i maisåkeren. Heldigvis ble det en 2 timers pause, så med hjelp av en Polsk kamerat fant vi min modell. I maisåkeren ligger F1B modellene på 2-3 meters høyde, så vi får inn signaler på kort antennen på litt for langt hold. Selv uten noen antenne, så er signalet sterkt på noen meters avstand. Det er ikke mange meter sikt i en 3 meter høy maisåker. Etter pausen hadde vinden løyet litt, men da bestemte arrangøren at i 5. runde skulle maxtiden opp igjen til 3 min. Mange høylytte protester, men en jury uten aktive flygere var ikke til og rokke. Så før starten av 5. og siste runde visste vi at med en maxflyging ble det ny tur i maisåkeren. Jeg koblet på «ringing,blinking mode» på min Simplicity timer. Da gir den ifra seg en ringelyd når en holder DT knappen på armen inne.

Ble max i 5. runde, og over trærne og langt inn i maisåkeren. Sammen med mange andre selvfølgelig. Litt difus horisont, så det var ikke så lett og få helt riktig retning. Men det var bare og gyve på inn i maisåkeren. Gikk på den retningen jeg mente var riktig, til jeg fikk inn signal på radioen uten antenne. Da trykket jeg på radio DT. Og etter å ha gått litt rundt inne i åkeren fikk jeg endelig høre en svak ringelyd. Da var det bare og peile seg inn etter lyden, og der høyt i toppen lå modellen PUH. Men alle som har vært langt inne i en maisåker, vet hvor vanskelig det er og komme frem. Nå var jeg ca 200 meter inne i åkeren, og skulle ut på tvers av fårene med en modell på 190 cm. Tok av vinger og høyderor, holde modellen med høyre hånd og brøyte seg frem med venstre arm. Kom ut av åkeren, igjennom skogen og måtte gå over hele fly feltet tilbake til startlinja. Der fikk vi beskjed om at det var 10 min til flyoff, og at startlinja var flytte 300 meter motvinds. Det skulle dem ha gjort i pausen før 4. runde. Men nå kom temperamentet til Ukrainske og Polske flygere frem, så vi fikk noen minutter ekstra. Det begynte også å bli mørkt, og uvær var på vei.

Pakket eller røsket med meg utstyret og sprang ned til startlinja. 9 mann var klare for 6 min flyoff i F1b. 3 mann rakk aldri frem til starten i tide. Det ble stress for alle, og for meg var det uaktuelt med en tur til i maisåkeren. Jeg hadde fly og rekke på mandag. Det ble en 4. plass, og landing 10 meter foran skogbeltet. Så flere modeller i trærne, blant annet en dansk F1A. Vinneren ble Bulatov ifra Russland, VM vinneren ifra 2013. Rett etter at modellen var funnet, startet det med lyn og torden og et skikkelig regnvær. Flere fant ikke sine modeller igjen før på mandag. Noen hadde også 2 modeller liggende ute. Det ble en tøff avslutning på ei fin helg i Polen. Veldig glad for at jeg har alle mine modeller med hjem.

Min neste investering blir og skifte ut radio i modellen med GPS ifra Frankrike. Kommer tilbake med test og kommentarer av dette utstyret når jeg har fått montert og prøvd det.

Dag Edvard Larsen